ભારતીય સ્વાતંત્ર્ય સંગ્રામમાં આમૂલ યોગદાન આપનાર ક્રાંતિવીર શ્રી સરદારસિંહ રાણાની વેબસાઈટ અંગે માહિતી આપતા ગુજરાતના પૂર્વસાંસદ શ્રી રાજેન્દ્રસિંહ રાણાએ કહ્યું હતું કે, આ વેબસાઈટ બનાવવાનું કામ ઘણું મોડું થયું છે, પરંતુ કામ ખૂબ મોટું હતું. તેઓએ કહ્યું હતું કે, શ્રી સરદારસિંહ રાણાનો પત્રવ્યવહાર માત્ર રાજનૈતિકો સાથે જ ન હતો. તેઓનો પત્રવ્યવહાર જે તે ક્ષેત્રના મહાનુભાવો જેવા કે વિનોબા ભાવેજી, સુભાષચંદ્ર બોઝ, લાલા લજપતરાય, મોતીલાલ નહેરુ, પંડિત જવાહરલાલ નહેરુ સાથે પણ રહ્યો હતો. તેમના આ પત્રવ્યવહારનું સંકલન આ વેબસાઈટ મારફતે ઉપલબ્ધ કરાવવાનો પ્રયાસ થયો છે. તેઓએ કહ્યું હતું કે વેબસાઈટ પર ૬૦થી ૬૫ ટકા પત્રવ્યવહાર ઉપલબ્ધ થયો છે. બાકીના ૩૫ ટકા પત્રોમાં કેટલાક જર્મન, પર્શિયન, ફ્રેન્ચ તો કેટલાક રશિયન ભાષાના હોવાથી તેના ભાષાંતરનું કામ બાકી છે. આ વેબસાઈટ મારફતે દેશના સ્વાતંત્ર્ય માટે યોગદાન આપનાર અજાણ્યા ક્રાંતિકારીઓની માહિતી આપવામાં આવી છે. જે સંશોધકો માટે એક સક્ષમ માધ્યમ સમાન સાબિત થશે. તેઓએ જણાવ્યું હતું, ભારતીય સંસ્કૃતિમાં ચૈત્ર માસ એ પિતૃઋણ ચૂકવવાનો મહિનો માનવામાં આવે છે. ત્યારે અનાયાસે જ પિતૃઋણ ચૂકવવાનું સદ્ભાગ્ય મને પ્રાપ્ત થયું છે. આ પ્રસંગે તેઓએ સરદારસિંહજી રાણાને મદદ કરનાર લાઠી પરિવાર લીમડીના ઠાકોર, હડાણાના ઠાકોર પરિવારનો પણ ઋણસ્વીકાર કર્યો હતો.